Luisterryke opening van nuwe gebou | News24
Luisterryke opening van nuwe gebou
'n Deel van die groot groep mense wat die geleentheid bygewoon het. Fotos: johan pretorius
DIE nuwe sentrumgebou van Audi Margate is verlede week met 'n glansryke funksie geopen. Die funksie is deur verskeie bekendes op die Hibiskuskus bygewoon, onder wie die burgemeester, Cynthia Mqwebu, en verskeie lede van die Kinsey-familie wat jare reeds by die onderneming betrokke is.
Die Audi-gedeelte van South Coast Audi en Volkswagen is nou onder die dak van Audi Margate, terwyl South Coast Volkswagen van nou af afsonderlik sal sake doen.
Die handelaarshoof, Johan Kinsey-Ahlers, het in sy toespraak almal bedank wat die oprigting van die nuwe sentrum moontlik gemaak het. Hy het daarop gewys dat dit 'n ietwat-gewaagde stap was in die huidige moeilike finansiële omstandighede, maar hy het volle vertroue dat die toekoms sal bewys dit was die moeite en uitgawe werd. Hy het sy eie personeel bedank vir hul aandeel, en ook 'n besondere woord van dank gehad vir die onderneming se lojale klante, sonder wie se ondersteuning die nuwe uitbreidings nie moontlik sou wees nie.
Mnr. Kinsey-Ahlers het die onderneming gegee dat South Coast Audi se uitmuntende diens in die toekoms sal voortduur, iets wat deur die nuwe sentrum vergemaklik sal word. Hy het die geleentheid benut om die nuwe Audi A4 bekend te stel, en voornemende eienaars uitgenooi om die motor te kom toetsbestuur.
Die Hoof van Audi Suid-Afrika, mnr. Paul Sansom, het die bestuur van Audi Margate geluk gewens met die nuwe gebou, en gesê dit versinnebeeld die gehalte van die produk, en die vertroue wat die moedermaatskappy in die Margate-onderneming het.